FÆLLES HOLDNING (EF) Nr. 11/1999 fastlagt af Rådet den 21. december 1998 med henblik på vedtagelse af Rådets forordning (EF) nr. . . ./1999 om ændring af forordning (EF) nr. 975/98 om pålydende værdi og tekniske specifikationer for euromønter, som er bestemt til at sættes i omløb (1999/C 55/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 105 A, stk. 2,

under henvisning til forslag fra Kommissionen (1),

under henvisning til udtalelse fra Den Europæiske Centralbank (2),

i henhold til fremgangsmåden i traktatens artikel 189 C (3), og

ud fra følgende betragtninger:

I artikel 1 i forordning (EF) nr. 975/98 (4) fastsættes de tekniske specifikationer for de otte værdienheder, der indgår i den første række af euromønter; møntdirektørerne har på grundlag af forordning (EF) nr. 975/98 udarbejdet de mere detaljerede specifikationer, der er nødvendige for produktionen;

automatindustrien har efter en gennemgang af ovennævnte detaljerede specifikationer anmodet om, at 50-cent møntens vægt øges for at gøre det lettere at skelne denne mønt fra de øvrige og mindske risikoen for bedrageri; Den Europæiske Blindeorganisation har afprøvet eksemplarer udtaget af de første produktionsserier og klaget over den riflede rand på 50-cent og 10-cent mønten, som ikke svarede til riflingen på de prøveeksemplarer, den havde godkendt under høringsproceduren forud for vedtagelsen af forordning (EF) nr. 975/98; for at sikre, at brugerne accepterer det nye system, bør anmodningerne fra såvel automatindustrien som Den Europæiske Blindeorganisation efterkommes; for at opfylde automatindustriens anmodning er det nødvendigt at øge 50-cent møntens vægt fra 7 g til 7,8 g; for at opfylde Den Europæiske Blindeorganisations anmodning og undgå risiko for fejlfortolkning i fremtiden bør beskrivelsen af randen på 50-cent og 10-cent mønterne ændres fra »grov rifling« til »sinusformet rand«, som bedre afspejler den form på randen, som Den Europæiske Blindeorganisation oprindelig tilsluttede sig for disse to mønter;

det er vigtigt at begrænse ændringerne af de tekniske specifikationer til vægten på 50-cent mønten og randen på 10-cent og 50-cent mønterne for ikke at bringe produktionstidsplanen og indførelsen af euromønterne den 1. januar 2002 i fare -

UDSTEDT FØLGENDE FORORDNING:

Artikel 1

I artikel 1 i forordning (EF) nr. 975/98 foretages følgende ændringer i tabellen:

1) Fjerde række vedrørende 50-cent mønten ændres således:

a) I tredje spalte ændres »1,69« til »1,88«.

b) I fjerde spalte ændres »7« til »7,8«.

c) I ottende spalte ændres »Grov rifling« til »Sinusformet rand«.

2) I sjette række vedrørende 10-cent mønten, ottende spalte, ændres »Grov rifling« til »Sinusformet rand«.

Artikel 2

Denne forordning træder i kraft den 1. januar 1999.

Denne forordning er bindende i alle enkeltheder og gælder umiddelbart i hver medlemsstat i overensstemmelse med traktaten, jf. dog artikel 109 K, stk. 1, og protokol nr. 11 og 12.

Udfærdiget i . . .

På Rådets vegne

Formand

(1) EFT C 296 af 24.9.1998, s. 10.

(2) Udtalelse af 16. november 1998 (endnu ikke offentliggjort i EFT).

(3) Europa-Parlamentets udtalelse af 17. november 1998 (EFT C 379 af 7.12.1998), Rådets fælles holdning af 21. december 1998 og Europa-Parlamentets afgørelse af . . . (endnu ikke offentliggjort i EFT).

(4) EFT L 139 af 11.5.1998, s. 6.

RÅDETS BEGRUNDELSE

I. INDLEDNING

1. Kommissionen forelagde den 1. september 1998 Rådet ovennævnte forslag baseret på EF-traktatens artikel 105 A, stk. 2, med henblik på at ændre Rådets forordning (EF) nr. 975/98 for så vidt angår visse tekniske specifikationer for 50- og 100-cent euromønter. Proceduren i traktatens artikel 189 C finder anvendelse i forbindelse med vedtagelsen af denne forordning.

2. Europa-Parlamentets førstebehandlingsudtalelse blev afgivet den 18. november 1998.

Kommissionen agter ikke på indeværende tidspunkt at fremsætte et ændret forslag i overensstemmelse med traktatens artikel 189 A, stk. 2.

3. Rådet fastlagde den 21. december 1998 sin fælles holdning i overensstemmelse med traktatens artikel 189 C, litra a).

II. FORMÅL

Formålet med forslaget er at ændre visse tekniske specifikationer for 50-cent og 10-cent euromønterne som omhandlet i forordning (EF) nr. 975/98 for at imødekomme visse ønsker fremsat af Den Europæiske Blindeorganisation og automatindustrien. Det foreslås udelukkende at ændre 50-cent euromøntens vægt og definitionerne af randen på både 50-cent og 10-cent euromønten. Kommissionen har ikke foreslået andre ændringer af forordning (EF) nr. 975/98 (pålydende værdi og tekniske specifikationer).

Ændringen af de tekniske specifikationer med henblik på at gøre disse mønter mere brugervenlige blev hilst velkommen af ministrene på samlingen i Rådet (økonomi og finans) den 6. juli 1998.

III. ANALYSE AF DEN FÆLLES HOLDNING

Rådets fælles holdning er identisk med Kommissionens forslag.

I den eneste ændring, der blev vedtaget af Europa-Parlamentet den 18. november 1998, blev det foreslået at indføre en guldmønt med en pålydende værdi af 100 EUR bestemt til at sættes i omløb.

Rådets fælles holdning medtager ikke denne ændring.

Rådet erindrer i denne forbindelse om begrundelsen til sin fælles holdning (EF) nr. 1/98, som det fastlagde den 20. november 1997 med henblik på vedtagelse af forordning (EF) nr. 975/98 om pålydende værdi og tekniske specifikationer for euromønter, som er bestemt til at sættes i omløb (EFT C 23 af 23.1.1998, s. 4), hvori Rådet begrundede afvisningen af et tidligere forslag med samme indhold. Rådet kan fortsat ikke tiltræde forslaget om at udstede en guldmønt med en pålydende værdi af 100 EUR på grund af det sandsynlige misforhold mellem markedsværdien og den pålydende værdi og den dermed forbundne risiko for hamstring i spekulationsøjemed, og fordi det allerede er planlagt at udstede en 100-euro seddel.

IV. KONKLUSION

Rådet finder

- at den fælles holdning afspejler den politiske vilje til at gøre 50-cent og 10-cent euromønterne mere brugervenlige, der kom til udtryk på samlingen i Rådet (økonomi og finans) den 6. juli 1998, og at den imødekommer de ønsker, Den Europæiske Blindeorganisation og automatindustrien har givet udtryk for

- at det er væsentligt hurtigt at vedtage disse begrænsede tekniske ændringer, så produktionen af samtlige euromønter kan sættes i gang snarest muligt.